text: Igen kø over Lillebælt
  25 august 2019 kl. 10.24
  Motorvejen ved Middelfart er fortsat glat, efter at en lastbil lørdag væltede, og dieselolie løb ud på vejen. Det kan betyde bilkøer, som strækker sig op over Lillebæltsbroen.
  Bilister, som skal krydse Lillebælt på vej mod Fyn skal forberede sig på, at turen kommer til at tage længere tid end normalt.
  Vejdirektoratet er stadig i gang med oprydningsarbejdet efter den lastbilulykke, som lørdag var skyld i lange køer på især den jyske side af Lillebæltsbroen.
  Uheldet betød, at tankbilen lækkede dieselolie ud på vejen. Søndag er vejbanen stadig meget glat, og derfor må man højst køre 40 kilometer i timen mellem afkørsel 58a og 58b mod Sjælland.
  Politiet: Overvej at tage færgen
  Fyns politi anbefaler, at trafikanter kører af motorvejen ved afkørslen før Middelfart og følger landevejen indtil afkørslen efter Middelfart. 
  Skal man længere end Fyn, foreslår politiet, at man tager en færge.
  Vejdirektoratet regner med, at alle spor er åbne igen inden myldretiden mandag morgen.
  